**Z A P I S N I K**

 sa 17. sjednice Općinskog vijeća Općine Tompojevci, održane u vijećnici Općine Tompojevci, A.G. Matoša 9, Tompojevci, dana 28. studenog 2019. godine s početkom u 16,00 sati.

**Sjednici su nazočni članovi Općinskog vijeća Općine Tompojevci**

1. Dubravko Martić - predsjednik
2. Zlatko Potočki - potpredsjednik Općinskog vijeća
3. Ivan Štefanac
4. Zdravko Galović
5. Jelena Kovačević
6. Bernadica Sitaš
7. Damir Tkalec
8. Amalija Lovrić
9. Dejan Ljikar
10. Tatjana Penavić - stigla na 2. točku

**Odsutni:**

1. Tomislav Panenić - član vijeća

2. Danijel Račman - član vijeća

**Osim članova Općinskog vijeća, sjednici su nazočni:**

1. Zdravko Zvonarić – Općinski načelnik
2. Kristina Kujundžić - zamjenica Općinskog načelnika
3. Slavko Ždinjak - zamjenik općinskog načelnika iz reda pripadnika rusinske nacionalne manjine
4. Kata Cvitković – pročelnica JUO

Predsjednik Općinskog vijeća pozdravlja nazočne, utvrđuje da postoji kvorum za održavanje sjednice (nazočno 9 vijećnika do druge točke, a od druge točke 10 od 12 vijećnika) i da se mogu donositi pravovaljane odluke, te predlaže dnevni red:

1. Usvajanje skraćenog zapisnika s prošle sjednice Općinskog vijeća.
2. Prijedlog Odluke o izmjenama i dopunama Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada.
3. Prijedlog Odluke o komunalnim djelatnostima.
4. Prijedlog Odluke o osnivanju i imenovanju predsjednika i članova Povjerenstva za procjenu šteta od prirodnih nepogoda.
5. Prijedlog Plana djelovanja Općine Tompojevci u području prirodnih nepogoda za 2020. godinu.
6. Prijedlog Odluke o stipendiranju studenata.
7. Razno.

Dnevni red jednoglasno prihvaćen ( 9 glasova „ZA“).

**Točka 1.**

*Usvajanje skraćenog zapisnika s prošle sjednice Općinskog vijeća*

Predsjednik vijeća dao je na raspravu i usvajanje Zapisnik s prošle sjednice Općinskog vijeća.

**Zapisnik bez rasprave usvojen jednoglasno ( 9 glasova „ZA“).**

**Točka 2.**

*Prijedlog Odluke o izmjenama i dopunama Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Tompojevci*

Predsjednik Općinskog vijeća daje riječ Kati Cvitković, pročelnici JUO.

*Kata Cvitković*- Uredba o izmjenama i dopunama uredbe o gospodarenju komunalnim otpadom objavljena je u Narodnim novinama br. 84 od 6. rujna 2019. Sukladno izmjenama i dopunama potrebno je izmijeniti Odluku o načinu pružanja javne usluge prikupljanja miješanog komunalnog otpada i biorazgradivog otpada u roku tri mjeseca od dana stupanja na snagu Uredbe, odnosno do 13. prosinca 2019. godine. Potom je pojasnila sve navedene promjene.

Općinsko vijeće je (bez rasprave) jednoglasno sa 10 glasova „ZA“ donijelo:

**Odluku o izmjenama i dopunama Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Tompojevci**

**Točka 3.**

*Prijedlog Odluke o komunalnim djelatnostima*

Predsjednik Općinskog vijeća daje riječ Kati Cvitković, pročelnici JUO.

*Kata Cvitković -* Stupanjem na snagu novog Zakona o komunalnom gospodarstvu („Narodne novine“, broj 68/18 i 110/18), jedinice lokalne samouprave dužne su uskladiti odredbe Odluke o komunalnim djelatnostima s navedenim Zakonom. Predstavničko tijelo jedinice lokalne samouprave ovlašteno je donijeti odluku  kojom se utvrđuju  komunalne djelatnosti kojima se osigurava građenje i/ili održavanje komunalne infrastrukture, uslužne komunalne djelatnosti, komunalne djelatnosti od lokalnog značaja za Općinu Tompojevci, način povjeravanja  i uvjeti obavljanja komunalnih djelatnosti, komunalne djelatnosti koje će se obavljati na temelju ugovora o koncesiji i na temelju ugovora, te druga pitanja od značaja za obavljanje komunalnih djelatnosti na području Općine Tompojevci. Potom je pojasnila sve navedene promjene.

Općinsko vijeće je (bez rasprave) jednoglasno sa 10 glasova „ZA“ donijelo:

**Odluku o komunalnim djelatnostima**

**Točka 4.**

*Prijedlog Odluke o osnivanju i imenovanju predsjednika i članova*

*Povjerenstva za procjenu šteta od prirodnih nepogoda*

Pr**e**dsjednik Općinskog vijeća daje riječ Općinskom načelniku.

*Općinski načelnik -*  Zakonom o ublažavanju i uklanjanju posljedica prirodnih nepogoda je propisano da moramo osnovati i imenovati članove Povjerenstva za procjenu šteta od prirodnih nepogoda. Staro povjerenstvo je brojalo 5 članova ( iz svakog sela po jedan), pa predlaže da isti ti članovi budu imenovani i u ovo povjerenstvo, a to su: Zdravko Galović, Tomislav Kovačić, Vitomir Sabadoš, Franjo Mesaroš i Željko Mitrović. Predlaže da Zdravko Galović bude predsjednik. Firma Vermilion planira izvođenje 3D seizmičkih mjerenja od početka ožujka do sredine svibnja 2020.g., gdje će Povjerenstvo također biti angažirano.. Nakon kraće rasprave u koju su se uključili Damir Tkalec i Tatjana Penavić Općinsko vijeće je jednoglasno sa 10 glasova „ZA“ , usvojilo prijedlog i donijelo:

**Odluku o osnivanju i imenovanju predsjednika i članova**

**Povjerenstva za procjenu šteta od prirodnih nepogoda**

**Točka 5.**

*Prijedlog Plana djelovanja Općine Tompojevci u području prirodnih nepogoda za 2020. godinu*

Pr**e**dsjednik Općinskog vijeća daje riječ Kristini Kujundžić, donačelnici.

*Kristina Kujundžić* - sukladno Zakonu o ublažavanju i uklanjanju posljedica prirodnih nepogoda sve JLS dužne su do kraja studenoga donijeti plan djelovanja u području prirodnih nepogoda za 2020. godinu. Plan sadržava popis mjera i nositelja mjera u slučaju nastajanja prirodne nepogode,

procjene osiguranja opreme i drugih sredstava za zaštitu i sprječavanje stradanja imovine, gospodarskih funkcija i stradanja stanovništva i sve druge mjere koje uključuju suradnju s nadležnim tijelima iz Zakona i/ili drugih tijela, znanstvenih ustanova i stručnjaka za područje prirodnih nepogoda. Ugroze koje su obrađene u Procjeni rizika za područje Općine Tompojevci i u Planom djelovanja sustava CZ Općine Tompojevci nisu obrađene ovim Planom.

Općinsko vijeće je (bez rasprave) jednoglasno sa 10 glasova „ZA“ , donijelo:

**Odluku o donošenju Plana djelovanja Općine Tompojevci**

**u području prirodnih nepogoda za 2020. godinu**

**Točka 6.**

*Prijedlog Odluke o stipendiranju studenata*

Pr**e**dsjednik Općinskog vijeća daje riječ Općinskom načelniku.

*Općinski načelnik* - odlukom su propisani uvjeti i postupak dodjele stipendija, a sve sukladno osiguranim sredstvima u proračunu ( naveo uvjete i pojasnio postupak).

Otvorena rasprava.

Amalija Lovrić - zašto studenti prve godine nemaju pravo na stipendiju?

Ivan Štefanac - kako će se odrediti visina stipendije ?

Općinski načelnik - kreće se od druge godine da imamo neku osnovu zašto se nekog studenta stipendira ( navodi primjere drugih općina koje također kreću s drugom godinom stipendiranja). Što se tiče visine stipendije ona će se odrediti na temelju osiguranih sredstava i broja prijavljenih studenata.

Nakon kraće rasprave u koju su se uključili i drugi vijećnici, predsjednik Općinskog vijeća daje prijedlog da se u odluku uvrste i studenti prve godine.

Općinsko vijeće je s 9 glasova ZA i jednim suzdržanim ( Zdravko Galović) usvojilo prijedlog i donijelo:

**Odluku o stipendiranju studenata**

**Točka 7.**

*Razno*

Predsjednik Općinskog vijeća- iznosi problem pražnjenja kontejnera na groblju ( navodi primjer punih kontejnera i pražnjenja na svi svete u Berku), da li se to može dovesti u red. Donačelnica, također pojašnjava taj problem s kontejnerima.

Tatjana Penavić - zašto se kontejneri sa groblja ne prazne svaki tjedan i iznosi problem mobilnog reciklažnog dvorišta postavljenog u Berku (djelatnik ništa nije htio primiti što je ona donijela rekavši da to smeće baci u kontejner na zelenom otoku).

Zdravko Galović - predlaže da načelnik organizira jedan sastanak s Komunalcem i predsjednicima MO, te da se pokuša riješiti ovaj problem.

Općinski načelnik - pojašnjava kako funkcioniraju zeleni otoci, što sve građani bacaju, s kakvim se problemima susreće koncesionar, i na kraju zadužuje donačelnicu Kristinu da napiše dopis Komunalcu i zatraži sastanak.

Damir Tkalec - svi sveti, posveta grobova, a mi nemamo ključ od mrtvačnice da ljudi mogu ići na wc.

Tatjana Penavić - da li će netko doći zatvoriti zimski ventil na groblje.

Općinski načelnik - neki predsjednici imaju ključ od mrtvačnice, a oni koji nemaju dobiti će. Tole će zatvoriti vodu i staviti lokote radi sigurnosti. Nadalje, upoznaje vijećnike o nabavci 3 kontejnera od 120 l za zbrinjavanje animalnog otpada postavljenih u reciklažno dvorište, a odvoz će vršiti Agroproteinka prema potrebi. Kad kontejneri stignu, građani će biti obaviješteni putem oglasnih ploča i Internet stranice. Započela je energetska obnova doma u Čakovcima, kamen s plinskih bušotina razvlači se po lenijama.

Zapisnik vodila Predsjednik Općinskog vijeća

Kata Cvitković Dubravko Martić